Kleuters dood nadat hulle “suiker” inkryTwee kleuters is oor die naweek in Kaapstad dood nadat hulle gif, wat vir suiker aangesien is, ingekry het, het die Cape Times Maandag berig. Zanele Jwaqwa (35) het Saterdagoggend glo pap voorberei vir haar twee-jarige seun, Lukhanyo, en een-jarige familielid, Samkelo Lwane. Jwaqwa het die inhoud van die sakkies, wat sy vir suiker aangesien het, oor die pap gegooi. Sy het die “suiker” glo by ŉ buurvrou, Nombemu Mkhosi, geleen. “Sy het ŉ lepelvol in elke bakkie uitgegooi en die kinders het omtrent die helfte van die pap opgeëet,” het haar jonger broer, Zakhekile, aan die Cape Times gesê. “Lukhanyo het later buite gaan speel, maar na ŉ paar minute weer in die huis ingekom en gesê hy wil slaap.” Volgens die Cape Times het die kinders begin bewe en skuim het by hul monde uitgekom. Hulle is kort daarna in die hospitaal oorlede. Mkhosi, wat die nagskof by ŉ skoonmaakmaatskappy werk, het glo aan die koerant gesê sy het ŉ handvol van die sakkies van die werk af huis toe geneem, omdat sy onder die indruk was dat dit suiker of sout moet wees. “Dit was wit en daar het buite op die sakkie gestaan mens moet dit meng voordat jy dit gebruik,” het sy gesê. Die polisie sal ŉ geregtelike doodsondersoek doen. In April is een kleuter van Kaapstad dood en sewe in die hospitaal opgeneem nadat hulle glo ook ‘n chemiese middel, wat vir suiker aangesien is, ingekry het. Klik hier om meer te lees. -SAPA